Na podlagi 84. člena Zakona o organizaciji in financiranju vzgoje in izobraževanja (Uradni list RS, št. 16/07 - uradno prečiščeno besedilo, 118/06 - ZUOPP-A, 36/08, 58/09, 64/09 - popr., 65/09 - popr., 20/11, 40/12 - ZUJF, 57/12 - ZPCP-2D, 2/15 - odl. US in 47/15) ministrica za izobraževanje, znanost in šport izdaja

PRAVILNIK O SPREMEMBAH IN DOPOLNITVAH PRAVILNIKA O NORMATIVIH IN STANDARDIH ZA IZVAJANJE VZGOJNO-IZOBRAŽEVALNIH PROGRAMOV ZA  OTROKE S POSEBNIMI POTREBAMI

1. člen

Osmi odstavek 9. člena se spremeni tako, da se glasi: 

»Osnove za sistemiziranje delovnega mesta pomočnika ravnatelja in za določitev njegove učne obveznosti so čisti in kombinirani oddelki, vzgojne oziroma stanovanjske skupine, oddelki mobilne službe in oddelki podaljšanega bivanja.«.

2. člen

Drugi odstavek 13. člena se črta. 
3. člen

V 14. členu se beseda »učencev« zamenja z besedo »otrok«.

4. člen

17. člen se spremeni tako, da se glasi: 

»17. člen

(varuh negovalec)

V šoli oziroma zavodu, v katerem se izvaja posebni program vzgoje in izobraževanja, se na 15 učencev sistemizira 1 delovno mesto varuha – negovalca oziroma v ustreznem deležu.  
V šoli oziroma zavodu, v katerem se izvaja posebni program vzgoje in izobraževanja, se na šest težje ali težko gibalno oviranih učencev sistemizira 1 delovno mesto varuha – negovalca, v šoli oziroma zavodu z manjšim ali večjim številom teh učencev pa v ustreznem deležu.

V šoli oziroma zavodu, v katerem so v vzgojne skupine vključeni otroci in mladostniki z zmerno, težjo ali težko motnjo v duševnem razvoju, se na 10 otrok sistemizira 1 delovno mesto varuha – negovalca, v vzgojni skupini, v kateri so težko gibalno ovirani otroci in mladostniki, največ 2 delovni mesti.

Varuh – negovalec mora imeti srednjo izobrazbo ali srednjo strokovno izobrazbo.

5. člen
V 25. členu se doda nov četrti odstavek: 

»V zavodu se za vsakih 5 oddelkov vrtca sistemizirata dve delovni mesti kuharja, ki morata imeti srednjo poklicno izobrazbo.«

Sedanji četrti in peti postaneta peti in šesti odstavek tega člena.

6. člen

29. člen se spremeni tako, da se glasi: 
»Osnove za sistemiziranje delovnih mest pisarniškega referenta, hišnika in kurjača so čisti in kombinirani oddelki, vzgojne oziroma stanovanjske skupine ter oddelki podaljšanega bivanja.
Osnova za sistemiziranje delovnih mest računovodje in poslovnega sekretarja VI so poleg oddelkov iz prejšnjega člena tudi oddelki mobilne službe.«.

7. člen
Spremeni se ime 36. člena tako, da se glasi: 

»(manjše učne skupine v prilagojenem izobraževalnem programu osnovne šole z enakovrednim izobrazbenim standardom)«
8. člen

V drugem odstavku 38. člena se za besedo »razreda« doda besedilo »oziroma stopnje«.

9. člen

50. člen se spremeni tako, da se glasi: 

»Število oddelkov mobilne službe, se kot merilo določi tako, da se število ur dodatne strokovne pomoči deli s 54. Če je na ta način izračunano število oddelkov decimalno število, se pet in več desetin zaokroži navzgor do celega števila.«
10. člen

54. a člen se spremeni tako, da se glasi: 

»54. a člen

 (dodatne ure pouka slovenščine za učence priseljence iz drugih držav)

Za učence priseljence iz drugih držav, ki se prvič vključijo v šolo oziroma zavod v Republiki Sloveniji minister, pristojen za šolstvo, izda sklep za plačilo dodatnih ur pouka slovenščine za prvi dve leti šolanja, in sicer dvakrat letno.

Kriterij za dodeljevanje dodatnih ur slovenščine je število učencev priseljencev iz drugih držav. Merilo za oblikovanje skupine so trije otroci v posameznem vzgojno-izobraževalnem obdobju (VIO), pri čemer se skupina oblikuje tudi, če ima šola manj učencev tujcev.

Letno število ur se za skupino otrok določi po naslednjih merilih:

	prilagojeni programi osnovne šole z enakovrednim in nižjim izobrazbenim standardom 
	1. leto in 2. leto

	1. VIO
	40 ur

	2. VIO
	50 ur

	3. VIO 
	60 ur


V posebnem programu vzgoje in izobraževanja se število ur določi v skladu z individualiziranim programom otroka in sicer največ 40 ur letno. 

Za učence, ki se v tekočem šolskem letu vključijo v šolo v obdobju od aprila do junija, se zgornji kriteriji ne upoštevajo, ampak se šoli dodeli dodatnih 20 ur.«

KONČNA DOLOČBA

11. člen

Ta pravilnik začne veljati naslednji dan po objavi v Uradnem listu Republike Slovenije, uporabljati pa se začne 1. septembra 2017, razen 3., 7. in 10. člena tega pravilnika, ki se začnejo uporabljati z dnem veljavnosti tega pravilnika.
Št. 0070-48/2016

Ljubljana, dne 27. junij 2016

